Foto's: Steve Hofmeyr tot ridder geslaan | Maroela Media
Hofmeyr word tot ridder geslaan. Foto: Verskaf
Dit gis en gons behoorlik op sosiale media oor wat nou regtig gebeur het tydens daardie seremonie Saterdagaand in Parys toe Steve Hofmeyr tot ridder geslaan is. Was dit maar net 'n tong-in-die-kies foefie of was dit ernstige volkstaatsake? De Wet Potgieter het by die oorsprong van die hele gedoente gaan kers opsteek.
Daar is Maandag in sekere media na 'n "geheimsinnige organisasie" verwys en geskimp dat dit, te oordeel aan die reaksie van die gehoor, maar net 'n groot grap was. Dit het dadelik die rooi ligte by doemprofete en kakiejagters, wat dink dat daar 'n nuwe Boeremag is wat besig is om te ontwaak, laat flikker.
Ander het weer met vrees in hul oë gesweer die Vrystaatse dorpie is die eerste waar daar nou, soos destyds met Ian Smith se UDI in Rhodesië, 'n eensydige onafhanklikheidsverklaring gemaak is.
"Nonsens, in Parys maak ons nie grappies nie," het die grootbaas van Koepel Stereo, Sakkie van der Schyff, aan Maroela Media gesê. "Dis ernstige sake hierdie." Die feit dat Steve geglimlag het toe hy met 'n swaard tot ridder geslaan is beteken nie dat dit 'n ligsinnige aangeleentheid was nie.
Daar was sowat 200 "getuies" wat die geleentheid Saterdagaand in Parys bygewoon het toe Steve as die tradisionele leier van die Afrikaner- en Boervolke ingelyf is.
Volgens Van der Schyff sit dit nie in 'n ieder en elk in Suid-Afrika se broek om by die "Organisasie" aan te sluit nie. Daar is bepaalde kriteria waaraan voldoen moet word.
"Die Organisasie is gewoon lede van die Boervolk, Burgers as jy dit so wil stel. Mense of lede van 'n bepaalde etniese groep in Suid-Afrika. Daar word seker gemaak en bevestig dat dit nie persone is wat bloot aanspraak maak op volkstatus nie en ons stel drie voorwaardes vir lidmaatskap," het Van der Schyff verduidelik.
Histories: Elkeen wat betrokke was in die aanwys en aanstel van Steve as tradisionele leier, moes in staat wees om per titelakte, transportakte of grafte van voorgeslagte te bewys dat hulle minstens vyf geslagte lank deel van die gebied was wat histories deur die "volk" bewoon is.
Geneties: Elke lid moes kon bewys dat minstens een van hul voorgeslagte in die laaste vyf geslagte deel was van die "volk", aan vaders- of moederskant.
Kultureel: Die lede moes ook eers by wyse van hul uitsprake bewys dat hulle die "volkskultuur" oortuigend uitleef, onderskryf en bewaar.
Voornemende lede moet ook aan hierdie vereistes voldoen.
Van der Schyff het bygevoeg die leierskap word, soos binne enige hiërargie, aanvaar en daar word gehandel soos deur die tradisionele leier aangedui word.
Beteken Steve se ridderskap van die Koepel dat sy kop nou politiek toe staan? wou Maroela Media weet.
"Ons het vrede met wat Steve in sy persoonlike hoedanigheid aanvang en wil doen," was Van der Schyff se antwoord. "Hierdie was die aanwys van 'n tradisionele- of volksleier. Indien Steve die politiek wil betree, sal dit sy inisiatief wees."
Ai tog Steve. Wat weet jy van die organisasie?? Weer een van daai met verskuilde agendas. Vrymeselaars wat met hulle satanistiese arugansie dink hulle gaan die wereld beheer en die laaste se he. Ha ha. Surprise!!
val heurlik op die tong, en nog sagter op die oor.
waar is my vorige post??
Nou ja Toe kyk nou net!!
Wie se perd het ge-erwe?
Indien dan nou so nuuswaardig is wat gaan volgende gebeur? Of is dit maar net weer organisasie met rituele vertoon ens. Sonder tande